ANAN ร่วมทุน SEAI5 ลุยพัฒนาดอนโด 3 โครงการ
ANAN ร่วมทุน SEAI5 หรือ SEA Investment Five Pte. Ltd. ผู้ประกอบธุรกิจพัฒนาอสังหาริมทรัพย์รายใหญ่ในญี่ปุ่น หวังพัฒนาคอนโด 3 โครงการเปิดตัวในปีนี้
13 ก.ค. 2559

บริษัทอนันดา ดีเวลลอปเม้นท์ จำกัด (มหาชน) หรือ ANAN ระบุว่า ที่ประชุมคณะกรรมการบริษัทเมื่อวันที่ 11 ก.ค.59 อนุมัติการเข้าร่วมลงทุน และลงนามในสัญญาร่วมทุน (Joint Venture Agreement) กับ SEA Investment Five Pte. Ltd. (SEAI5) ซึ่งเป็นบริษัทในกลุ่มของบริษัท มิตซุย ฟูโดซัง จำกัด ซึ่งประกอบธุรกิจพัฒนาอสังหาริมทรัพย์รายใหญ่แห่งหนึ่งในญี่ปุ่น ในสัดส่วน 51:49 และเมื่อวานนี้ (12 ก.ค.) ได้เข้าลงนามในสัญญาร่วมทุน โดยมีเป้าหมายเพื่อพัฒนาโครงการคอนโดมิเนียมร่วมกัน 3 โครงการ ผ่าน 3 บริษัทย่อย
โดยบริษัท อนันดา เอ็มเอฟ เอเชีย เพชรบุรี จำกัด ภายใต้ชื่อบริษัทเดิม คือ บริษัท เจม-ไลน์38 จำกัด ,บริษัท อนันดา เอ็มเอฟ เอเชีย บางจาก จำกัด ภายใต้ชื่อบริษัทเดิม คือ บริษัท เจวี-โค2 จำกัด และบริษัท อนันดา เอ็มเอฟ เอเชีย อุดมสุข จำกัด ภายใต้ชื่อบริษัทเดิม คือ บริษัท เอดีซี-เจวี4 จำกัด
ทั้งนี้ บริษัทจะถือหุ้นในทั้ง 3 บริษัทในสัดส่วนแห่งละ 51% และ SEAI5 ถือหุ้นสัดส่วนแห่งละ 49% ซึ่งการให้ความช่วยเหลือทางการเงินในอนาคตจะเป็นไปตามสัดส่วนการถือหุ้นของแต่ละฝ่าย ขณะที่ทั้ง 3 โครงการมีแผนจะเปิดตัวภายในปีนี้